ROZHODNUTIE KOMISIE
z 25. augusta 2005,
ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP
(Prípad č. COMP/M.3687 - Johnson & Johnson/Guidant)
[oznámené pod číslom K(2005) 3230]
(Iba anglický text je autentický)
(Text s významom pre EHP)
(2006/430/ES)
Dňa 25. augusta 2005 Komisia prijala rozhodnutie v prípade fúzie podľa nariadenia Rady (ES) č. 139/2004 z 20. januára 2004 o kontrole koncentrácií medzi podnikmi (1), a najmä podľa článku 8 ods. 1 tohto nariadenia. Úplná verzia tohto rozhodnutia, ktorá nemá dôverný charakter, je dostupná v pôvodnom jazyku tohto prípadu a v pracovných jazykoch Komisie na internetovej stránke Generálneho riaditeľstva pre hospodársku súťaž na tejto adrese: http://europa.eu.int/comm/competition/index_en.html
I. ÚVOD
(1)
Dňa 15. marca 2005 Komisia dostala oznámenie o navrhovanej koncentrácii podľa článku 4 nariadenia (ES) č. 139/2004 („nariadenie o fúziách“), ktorou podnik Johnson & Johnson („J & J“, USA) v zmysle článku 3 ods. 1 písm. b) tohto nariadenia Rady získava kúpou akcií kontrolu nad celým podnikom Guidant Corporation („Guidant“, USA).
A. Zúčastnené strany
(2)
J & J je spoločnosť registrovaná v USA. V roku 2003 mala po celom svete 111 000 zamestnancov a dosiahla obrat približne 37 miliárd EUR. Jej činnosti sa zameriavajú na tri hlavné oblasti podnikania: spotrebný tovar (18 % obratu), lieky (47 %) a zdravotnícke pomôcky a diagnostika („ZP a D“, 36 % obratu).
(3)
Guidant je spoločnosť registrovaná v USA, ktorá pôsobí v oblasti navrhovania a vývoja kardiovaskulárnych zdravotníckych pomôcok. V roku 2003 mala po celom svete približne 12 000 zamestnancov a dosiahla obrat približne 3,3 miliardy EUR. Guidant je prítomný v štyroch hlavných oblastiach rýchlo sa rozvíjajúceho obchodu s kardiovaskulárnymi zdravotníckymi pomôckami: riadenie srdcového rytmu, intervenčná kardiológia, endovaskulárne inštrumentárium a kardiochirurgia.
B. Pôsobenie
(4)
Táto koncentrácia značí prevzatie výlučnej kontroly nad spoločnosťou Guidant zo strany spoločnosti J & J v zmysle článku 3 ods. 1 písm. b) nariadenia o fúziách.
II. RELEVANTNÉ TRHY
(5)
Prieskum trhu potvrdil, že fúzia najviac ovplyvní tieto oblasti: 1. intervenčné kardiologické inštrumentárium; 2. endovaskulárne inštrumentárium; 3. kardiochirurgické inštrumentárium; 4. inštrumentárium na riadenie srdcového rytmu. V poslednej oblasti nedochádza k prekrývaniu, pretože J & J v súčasnosti v tejto oblasti nepôsobí.
A. Relevantné trhy s výrobkami
1. Intervenčné kardiologické inštrumentárium
(6)
Intervenčné kardiologické inštrumentárium je určené na liečenie chorôb koronárnych tepien minimálne invazívnymi postupmi. Hlavným inštrumentáriom v tejto oblasti je stent, malá drôtená rúrka, ktorá sa umiestňuje do uzavretej koronárnej tepny na odstránenie plaku a vystuženie stien cievy, čím sa umožní správny prietok krvi.
(7)
Nepokryté kovové stenty (BMS) a liekmi poťahované stenty (DES) predstavujú dva samostatné trhy výrobkov z týchto dôvodov: neexistuje medzi nimi žiadna cenová korelácia, nahraditeľnosť pri dodávkach, klinické výsledky sú veľmi rozdielne a odlišné sú aj systémy preplácania. Navyše napriek skutočnosti, že BMS a DES majú rovnakú štruktúru stentu a systém dodávok, pre koronárne DES je osobitne významný celý rad okolností (liek, dávkovanie lieku a rýchlosť uvoľňovania, polymérové poťahy).
(8)
Pokiaľ ide o pomôcky, ako sú koronárne vodiace katétre, koronárne ovládateľné vodiče a balónikové katétre PTCA, prieskum trhov Komisie ukázal, že každý z týchto výrobkov predstavuje samostatný relevantný trh výrobkov. Najviac zásahov si bude vyžadovať osobitný súbor pomôcok s rôznymi rozmermi a tvarmi.
2. Endovaskulárne inštrumentárium
(9)
Endovaskulárne inštrumentárium sa používa minimálne na invazívnu liečbu periférnych cievnych (alebo vnútrocievnych) chorôb, ako je tvorenie plaku (t. j. kalcifikácia ciev) v periférnych cievach (choroba periférnych tepien) a aneuryzma (rozšírenie zoslabených častí tepien).
(10)
Podobne ako intervenčné kardiologické stenty, aj endovaskulárne stenty sú malé expandovateľné rúrky určené na liečenie zúžení alebo upchatí periférnych tepien.
(11)
Zúčastnené strany uviedli, a potvrdil to aj prieskum trhu Komisie, že by sa mali odlíšiť dva samostatné trhy s endovaskulárnymi stentmi: trh s balónom expandovateľnými stentmi (BX) (obvykle vyrobenými z nehrdzavejúcej ocele a umiestnenými na balónikovom katétri PTA) a trh so samoexpandovateľnými stentmi (SX), ktoré majú rozdielnu techniku používania. Prieskum Komisie ukázal jasnú tendenciu k vyššej špecializácii v endovaskulárnej oblasti pri stentoch BX [napr. segmenty s renálnymi stentmi (BX) a iliofemorálnymi stentmi (BX)] a aj pri stentoch SX [napr. segmenty s femorálnymi stentmi (SX), iliakálnymi stentmi (SX) a karotickými stentmi].
(12)
Pokiaľ ide o pomôcky, endovaskulárne vodiace katétre, ovládateľné vodiče a balónikové katétre, PTA majú podobnú funkciu ako zodpovedajúce výrobky v intervenčnej kardiológii. Podobne ako v koronárnej oblasti by sa mal definovať relevantný trh pre každú z týchto pomôcok vzhľadom na vysoký stupeň nahraditeľnosti dodávok a na skutočnosť, že všetci veľkí výrobcovia ponúkajú v prípade každej pomôcky veľmi široký sortiment modelov, pokiaľ ide o veľkosť a tvary.
3. Kardiochirurgické inštrumentárium
(13)
Koronárna bypassová chirurgia („CABG“) sa používa na liečenie chorôb koronárnej tepny; upchatá tepna sa „obíde“ tak, že sa iná cieva prišije („naštepí“) na jednom konci k aorte a na druhom konci ku koronárnej tepne za poškodenou oblasťou. Po operácii prúdi krv do srdcového svalu novou naštepenou cievou. Cieva použitá na bypass sa získa („odoberie“) z nohy („štep z véna saphena“), hrudníka alebo z ruky.
(14)
V oblasti kardiochirurgie sú ovplyvnené tieto trhy: i) výrobky pre koronárnu bypassovú chirurgiu CABG na bijúcom srdci (stabilizačné systémy a pomôcky ako balóniky/rozprašovače); ii) endoskopické inštrumentárium na odber ciev („EVH“).
B. Relevantné geografické trhy
(15)
Prieskum trhu potvrdil, že relevantnými geografickými trhmi sú všetky vnútroštátne trhy vzhľadom na značné rozdiely medzi systémami preplácania a procesmi obstarávania, cenové výkyvy medzi jednotlivými krajinami, potreba zriadiť miestnu obchodnú kanceláriu, výkyvy podielov zúčastnených strán a konkurentov na trhu v rôznych členských štátoch.
III. POSÚDENIE HOSPODÁRSKEJ SÚŤAŽE
A. Intervenčná kardiolóogia
(16)
Intervenčná kardiológia je relatívne nová inovačná oblasť podnikania, ktorá sa vyznačuje značnými vstupnými prekážkami, ako je napr. financovanie výskumu a vývoja, práva duševného vlastníctva pri vývoji výrobkov, dlhý čas do uvedenia nových výrobkov na trh, klinické skúšky, sortiment výrobkov.
(17)
V oblasti intervenčnej kardiológie pôsobia dve skupiny subjektov: veľké nadnárodné spoločnosti súťažiace na celosvetovej úrovni (J & J, Guidant, Medtronic, Boston Scientific a Abbott) a „miestne subjekty“ (Sorin, Biotronik a iné).
1. Liekmi poťahované stenty
(18)
Na trhu s liekmi poťahovanými stentmi (DES) by mala koncentrácia za následok odstránenie možného konkurenta vzhľadom na to, že Guidant v súčasnosti pôsobí iba na trhu s BMS, ale nie s DES, zatiaľ čo J & J je jedným z dvoch subjektov už pôsobiacich v tomto segmente, pričom druhým z nich je Boston Scientific.
(19)
Napriek skutočnosti, že existujú náznaky, že Guidant by bol pravdepodobne jedným z kľúčových subjektov na trhu s DES pôsobiacim vo vzťahu k súčasným konkurentom J & J a Boston Scientific ako hlavný konkurent, dôkazy zhromaždené v rámci prieskumu taktiež potvrdili, že nové subjekty vstupujúce na trh (Medtronic, Abbott, Conor/Biotronik a Sorin) budú pravdepodobne dostatočnou konkurenciou na trhu s DES, ktorá nahradí stratu konkurencie spôsobenú tým, že J & J získa Guidant.
(20)
Preto Komisia dospela k názoru, že oznámená koncentrácia nevyvoláva žiadne vážne pochybnosti, pokiaľ ide o jej zlučiteľnosť so spoločným trhom vo vzťahu k DES, a táto koncentrácia teda významne nenaruší účinnú hospodársku súťaž na spoločnom trhu s DES.
2. Ovládateľné vodiče
(21)
Na trhu intervenčnej kardiológie s ovládateľnými vodičmi sú v podstate všetky vnútroštátne trhy silno ovplyvnené koncentráciou (viac ako 40 % a s nárastom najmenej 5 %) a na mnohých z nich, vrátane najväčších štátov EÚ, sú spoločné podiely strán na trhu vyššie ako [65 % - 75 %] a dokonca [75 % - 85 %].
3. Záver
(22)
Preto Komisia dospela k záveru, že pokiaľ oznámená koncentrácia odstraňuje jedného z dvoch hlavných konkurentov na tomto trhu, vyvoláva vážne pochybnosti o jej zlučiteľnosti so spoločným trhom tým, že umožňuje, aby zlučujúce sa strany posilnili nesporne vedúce postavenie Guidantu. Okrem toho možno očakávať, že zostávajúce firmy na trhu budú mať prospech z obmedzenia hospodárskej súťaže, ktoré vyplynie z tejto fúzie; zvýšená koncentrácia im umožní dosiahnuť vyššie ceny, aké by boli v opačnom prípade.
B. Endovaskulárne inštrumentárium
(23)
J & J aj Guidant sú hlavnými dodávateľmi v oblasti endovaskulárneho inštrumentária v EHP. Hoci je na trhoch s endovaskulárnym inštrumentáriom dostatočný počet konkurentov (Abbott, Bard, Boston Scientific, B. Braun, Cook, Edwards Lifesciences, ev3, Invatec, Medtronic, Sorin a Terumo), nie všetky subjekty sú rovnako silné alebo zastúpené všetkými výrobkami alebo na všetkých geografických trhoch. Prieskum trhu navyše ukázal, že odstránením spoločnosti Guidant ako konkurenta sa vylúči aj najbližšia náhrada za stenty spoločnosti J & J.
(24)
Na endovaskulárnom trhu s balónom expandovateľnými stentmi na úrovni EHP spoločný podiel zlučujúcich sa strán dosahuje na trhu (60 % - 70 %), [J & J, (30 % - 40 %), Guidant, (25 % - 35 %)]. Tieto podiely na trhu boli v posledných štyroch rokoch relatívne stabilné.
(25)
Ak sa pozrieme na relevantné geografické trhy, t. j. na každý členský štát, na účely posúdenia hospodárskej súťaže existuje deväť výraznejšie ovplyvnených krajín, a to: Rakúsko, Belgicko, Francúzsko, Nemecko, Taliansko, Luxembursko, Holandsko, Portugalsko a Španielsko.
(26)
So zreteľom na skutočnosť, že fúziou sa zlučujú dva najsilnejšie subjekty, vznikne dominantné postavenie v podstate na všetkých uvažovaných trhoch, ktoré povedie k značnému narušeniu účinnej hospodárskej súťaže.
(27)
Na endovaskulárnom trhu s karotickými stentmi v EHP sú najviac ovplyvnenými členskými štátmi: Rakúsko, Belgicko, Fínsko, Francúzsko, Nemecko, Taliansko, Holandsko, Portugalsko a Španielsko.
(28)
Na trhu s karotickými stentmi pôsobia tri hlavné subjekty: J & J, Guidant a Boston Scientific. Spolu predstavujú 83 % až 96 % trhu. Koncentrácia buď posilní vedúce postavenie spoločnosti J & J alebo spoločnosti Guidant (v Rakúsku, Fínsku, Holandsku, Portugalsku a Španielsku), alebo spojí druhý a tretí subjekt, čím vznikne nový vedúci subjekt na trhu (v Belgicku, Nemecku a Taliansku).
(29)
Vzhľadom na stupeň koncentrácie, prekážky pre vstup na trh, lojálnosť zákazníkov a možnosť nahrádzania výrobkov, ale aj v dôsledku odstránenia významného konkurenta toto pôsobenie vyvolá na uvedených trhoch jednostranné nepriaznivé účinky, a teda naruší účinnú hospodársku súťaž na spoločnom trhu.
(30)
Na trhu endovaskulárneho inštrumentária s nekarotickými stentmi sú najviac ovplyvnenými členskými štátmi: Rakúsko, Belgicko, Nemecko a Holandsko. Na väčšine týchto trhov má vedúce postavenie J & J a Guidant je jedným z významných subjektov a väčšina zákazníkov ho považuje za najbližšieho náhradníka za J & J.
(31)
Vo vzťahu k nekarotickým stentom SX koncentrácia vyvolá v dôsledku vytvorenia alebo posilnenia dominantného postavenia na uvedených vnútroštátnych trhoch nekoordinované nepriaznivé účinky, a teda naruší účinnú hospodársku súťaž na spoločnom trhu a v EHP.
(32)
Preto Komisia dospela k záveru, že vo vzťahu k trhu s nekarotickými stentmi oznámená koncentrácia vyvoláva vážne pochybnosti, pokiaľ ide o jej zlučiteľnosť so spoločným trhom. Koncentrácia vytvorí dominantné postavenie na trhu s balónom expandovateľnými stentmi a vyvolá jednostranné nepriaznivé účinky na trhoch s karotickými a nekarotickými stentmi, a teda naruší účinnú hospodársku súťaž na spoločnom trhu.
C. Kardiochirurgia: Endoskopické systémy na odber ciev
(33)
Predaj systémov EVH v EHP je oveľa nižší ako v Spojených štátoch, má však stúpajúcu tendenciu. V Európe sa vo väčšine prípadov (98 %) používa tradičný odber ciev. Spoločnosti J & J a Guidant sú v podstate jediní dodávatelia systémov EVH s podielom na trhu odhadovaným na 90 % - 95 % podľa zúčastnených strán a 100 % podľa subjektov na celoeurópskom trhu.
(34)
Preto Komisia dospela k záveru, že oznámená koncentrácia vyvoláva vážne pochybnosti, pokiaľ ide o jej zlučiteľnosť so spoločným trhom vo vzťahu k systémom EVH, a bude viesť k vytvoreniu skutočného celoeurópskeho monopolu.
IV. ZÁVÄZKY, KTORÉ PONÚKLI ZÚČASTNENÉ STRANY
(35)
S cieľom vyriešiť uvedené pochybnosti týkajúce sa hospodárskej súťaže na trhoch s ovládateľnými vodičmi, endovaskulárnymi a kardiochirurgickými pomôckami zúčastnené strany ponúkli prevzatie týchto záväzkov:
a)
V podnikaní s ovládateľnými vodičmi strany navrhujú predať aktíva súvisiace hlavne s dodávaním, marketingom a predajom ovládateľných vodičov spoločnosti J & J v EHP. Predaj by v podstate spočíval v prevode zásob a zoznamu zákazníkov, postúpenia práv na používanie ochranných známok, licencie na práva duševného vlastníctva a prevodu technických špecifikácií týkajúcich sa dizajnu vodičov spoločnosti J & J. Tento predaj sa obmedzuje na Európu a nevzťahuje sa na výrobu, montáž, sterilizáciu (tieto operácie v súčasnosti zabezpečuje pre J & J tretia strana), distribúciu a skladovanie.
b)
Zúčastnené strany navrhli predať všetky operácie (výrobky, logistika, zásoby, zoznam zákazníkov, predajné kapacity, obchodné značky a duševné vlastníctvo) v rámci podnikania spoločnosti Guidant v oblasti endovaskulárnych riešení v EHP. Tento predaj sa nevzťahuje na pracovníkov výroby, finančného odboru, administratívy, vývoja a výskumu, vedenia, kontroly kvality a klinických skúšok, ktorí sídlia v USA a pôsobia v celosvetovom meradle. Zúčastnené strany ponúkajú kupujúcemu dočasnú dohodu o dodávaní pôvodných zariadení VPZ/OEM, po ktorej bude nasledovať buď predĺženie takejto dohody, alebo komplexná pomoc pri realizácii presnej kópie amerického výrobného zariadenia v Európe. Tento predaj sa okrem endovaskulárnych stentov, na ktoré sa zamerala analýza Komisie, vzťahuje aj na ochranné inštrumentárium proti embolizácii a endovaskulárne pomôcky.
c)
V oblasti kardiochirurgie zúčastnené strany navrhli predaj buď:
a)
výrobkov spoločnosti J & J na endoskopický odber ciev („EVH“) a endoskopický odber radiálnej tepny („sady ERA“), alebo
b)
aktív spoločnosti Guidant na celom svete a zamestnancov kardiochirurgickej podnikateľskej divízie, alebo
c)
výrobkov spoločnosti Guidant na endoskopický odber ciev, najmä sád na EVH („sady EVH“).
V. POSÚDENIE PREDLOŽENÝCH ZÁVÄZKOV
(36)
Ako potvrdili výsledky testu trhu, ktorý uskutočnila Komisia, tieto záväzky sa môžu považovať za dostatočné na to, aby primerane odstránili obavy o hospodársku súťaž na uvedených trhoch s ovládateľnými vodičmi, endovaskulárnymi a kardiochirurgickými pomôckami.
(37)
Preto Komisia dospela k záveru, že na základe záväzkov predložených zúčastnenými stranami oznámená koncentrácia významne nenaruší účinnú hospodársku súťaž na spoločnom trhu ani v jeho podstatnej časti. V dôsledku toho sa v rozhodnutí navrhuje vyhlásiť koncentráciu za zlučiteľnú so spoločným trhom a s Dohodou o EHP v súlade s článkom 2 ods. 2 a článkom 8 ods. 2 nariadenia o fúziách a s článkom 57 Dohody o EHP.
VI. ZÁVER
(38)
Z uvedených dôvodov Komisia dospela k záveru, že navrhovaná koncentrácia významne nenaruší účinnú hospodársku súťaž na spoločnom trhu ani v jeho podstatnej časti. Táto koncentrácia bola preto v rozhodnutí z 25. augusta 2005 vyhlásená za zlučiteľnú so spoločným trhom a Dohodou o EHP v súlade s článkom 8 ods. 1 nariadenia o fúziách a s článkom 57 Dohody o EHP.